Sylabus z predmetu: **Morfológia II (1ISMK/U2MORF2/22)**

**Vyučujúca:** Mgr. Veronika Gregová, PhD.

**Študijný odbor:** učiteľstvo a pedagogické vedy

**Študijný program:** učiteľstvo slovenského jazyka a literatúry v kombinácii

**Ročník/stupeň:** 2./Bc.

**Semester:** zimný

**Akademický rok:** 2025/2026

**Typ predmetu:** povinný

**Spôsob ukončenia:** skúška

**Počet kreditov:** 2

**Rozsah výučby predmetu:** seminár 2 hodiny týždenne

**PROGRAM SEMINÁROV:**

**1. týždeň**

**Mám veľa priateľov na *Facebooku* či na *facebooku*? *Žĺtky* oddelíme od *bielkov* alebo *žĺtka* od *bielkov*, či *žĺtka* od *bielok*? Možných je viacero *variantov* alebo *variánt*?**

Substantíva (podstatné mená) ako slovný druh. Sémantická klasifikácia substantív. Rozdiel medzi apelatívami a propriami. Apelativizácia a proprializácia. Gramatické kategórie substantív (rod, číslo a pád). Silné a slabé rodové koncovky. Vzťah gramatickej kategórie čísla a sémantiky substantív. Nepríznakové a príznakové použitie gramatickej kategórie čísla. Prečo skloňujeme? Flektívny morfologický typ verzus iné morfologické typy jazykov.

**LITERATÚRA:**

Sokolová, M.: *Nový deklinačný systém slovenských substantív. Prešov*: Filozofická fakulta Prešovskej univerzity v Prešove 2007. 345 s. (**kapitola *Substantíva, ich sémantická klasifikácia a gramatické kategórie***)

Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: Slovenské pedagogické nakladateľstvo 1984, s. 18 – 21, 30 – 51.

**2. týždeň**

**Vystačíme so „školskými“ vzormi alebo potrebujeme nový systém deklinácie substantív?**

Nový deklinačný systém slovenských substantív. Deklinácia substantív – substantívne, adjektívne, neflektívne. Tradičný vs. nový deklinačný systém. Nový = otvorený deklinačný systém substantív. Zmysel otvorenia deklinačného systému, nevýhody tradičného deklinačného systému. Využitie nového deklinačného systému vo vyučovacej praxi.

**Čo sa skrýva za pestrými tvarmi nominatívu plurálu typu *chlapi*, ale *bratia* či *bračekovia*?**

Deklinácia životných maskulín. Životnosť a neživotnosť v morfológii. Vzťahy medzi deklináciou spoluhláskových a samohláskových životných maskulín (maskulín so silnou a slabou rodovou koncovkou). Algoritmus na určovanie vzorov životných maskulín. Nominatív pl. životných maskulín. Inštrumentál plurálu. Skloňovanie prevzatých maskulín. Vzťah medzi výslovnosťou, pravopisom a skloňovaním maskulín cudzieho pôvodu.

**3. týždeň**

**Prečo je v slovenčine tvar *prst – z prsta*, ale *krst – z krstu*?**

Deklinácia neživotných maskulín. Súvislosť medzi sémantikou podstatných mien a ich deklináciou. Algoritmus na určovanie vzorov neživotných maskulín. Zvieracie podstatné mená v základnom aj metaforickom význame. Maskulína zakončené na -r a -l. Činitele ovplyvňujúce pádovú koncovku v genitíve singuláru, lokáli singuláru a v nominatíve plurálu.

**4. týždeň**

**Pribudlo *podnikateliek* aj *manažériek*?**

**Sú tvary *z pamäte* a *z pamäti* významovo rovnocenné?**

Deklinácia feminín. Vzťahy medzi deklináciou spoluhláskových a samohláskových feminín (podstatných mien ženského rodu). Silné a slabé rodové koncovky feminín. Algoritmus na určovanie vzorov feminín. Tvorba tvarov genitívu pl., dvojtvary. Dynamika v skloňovaní feminín.

**5. týždeň**

**Čo je na strednom rode stredné?**

Deklinácia neutier. Silné a slabé rodové koncovky neutier. Algoritmus na určovanie vzorov neutier. Skloňovanie prevzatých slov. Dynamika v skloňovaní neutier.

**6. týždeň**

Cvičenia na zopakovanie a upevnenie deklinačného systému.

**LITERATÚRA PRE 2. – 6. TÝŽDEŇ:**

**Sokolová, M.: *Nový deklinačný systém slovenských substantív.* Prešov: Filozofická fakulta Prešovskej univerzity v Prešove 2007. 345 s. Dostupné online:**

<http://www.juls.savba.sk/ediela/novy_deklinacny_system/>

Sokolová, M.: *Kapitolky zo slovenskej morfológie.* Prešov: Slovacontact 1995. s. 95-101, 105**.**

Dvonč, L.: *Dynamika slovenskej morfológie*. Bratislava: Veda 1984. 120 s.

**7. týždeň**

**Tento jav je *viac frekventovaný* alebo *viac frekventovanejší*?**

**Čo znamená, keď sú niečie *reči medové*, aký je *ľudský človek* a aké je *psie* *počasie*?**

Špecifiká adjektív (prídavných mien) ako slovného druhu na vyjadrenie kvalitatívnosti, relačnosti a posesívnosti. Funkčno-sémantická klasifikácia adjektív. Operabilita adjektív. Podoby stupňovania (gradácie) adjektív. Deklinácia adjektív a adjektiválií (slov, ktoré nepatria k prídavným menám, ale skloňujú sa podľa vzorov adjektív).

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia.* Bratislava: SPN 1984. s. 75 – 95.**

Horecký, J. a kol. : *Dynamika slovnej zásoby súčasnej slovenčiny.* Bratislava, Veda 1989, s. 169 – 179, s. 179 – 186, 195 – 200, 200 – 211

Sokolová, M.: *Nový deklinačný systém slovenských substantív*. Prešov: FF PU 2007, s. 53 – 63.

Nábělková, M.: *Vzťahové adjektíva v slovenčine.* Bratislava, Veda 1993.

**8. týždeň**

**More ma fascinuje vždy, keď sa *naň – naňho – na neho* zahľadím?**

**Malé deti nemajú zostať doma *samy – sami – samé*?**

Pronominá (zámená) ako deiktické identifikátory a ako prostriedky personálnej a sociálnej deixy. Klasifikácia, textové a komunikačné funkcie pronomín. Vzťah zámen k iným slovným druhom.

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: SPN 1988, s. 109 – 124.**

Dudok, M.: Deiktické identifikátory. In: *Morfologické aspekty súčasnej slovenčiny.* Bratislava: Veda 2010, s. 388 – 400.

Bodnárová, M.: *Zámená v neištitucionálnej dialogickej komunikácii dospelých na východnom Slovensku.* Prešov: Prešovská univerzita v Prešove 2018. 241 s.

**9. týždeň**

**Načo sú nám číslovky typu *dve*, *obe*, *obidve*, *dvoje*?**

Numeráliá (číslovky) ako nadstavbový slovný druh, vzťah k základným slovným druhom. Kardináliá ako východisko v lexikálnosémantickej typológii čísloviek. Funkcia čísloviek v systéme jazykových prostriedkov a v komunikácii. Flektívnosť a neflektívnosť čísloviek.

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: SPN 1988, s. 96 – 108.**

**10. týždeň**

**Aký je niekto, keď je *anjelsky* zvodný, *diabolsky* rafinovaný? *Trebalo by* upratať?**

Adverbiá (príslovky) ako príznaky príznakov. Klasifikácia, tvorenie a syntaktické funkcie adverbií. Zreteľové adverbiá, adverbiá miery, vetné (predikatívne) adverbiá.

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: SPN 1988, s. 167 – 177.**

Šimková, M: Slovnodruhová príslušnosť vetných prísloviek. In: *Slovenská reč*, 67, 2002, s. 193 – 210.

Šikra, J.: *Sémantika slovenských prísloviek.* 1. vyd. Bratislava, Veda 1991, 212 s.

**11. týždeň**

***Otec s mamou*, *otec a mama*. Aké vzťahy vyjadrujú predložky a spojky?**

Systém prepozícií (predložiek) v slovenčine. Gramatická funkcia prepozícií. Klasifikácia prepozícií. Problematika sekundárnych prepozícií.

Konjunkcie (spojky). Gramatická funkcia konjukcií a ich klasifikácia. Kritériá na rozlíšenie parataktických a hypotaktických spojok (konjunkcie vs. subjunkcie).

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: SPN 1988, s. 178 – 199**

Oravec, J.: Významová štruktúra prvotných predložiek. *Jazykovedný časopis*, 19, 1968, s. 41 n.

Horák, E.: Predložkový systém spisovnej slovenčiny. *Slovenská reč*, 37, 1972, č. 6. s. 341-354.

Kesselová, J.: Operátory na rozvíjanie a rozširovanie výpovede. In: *Morfologické aspekty súčasnej slovenčiny.* Bratislava: Veda 2010, s. 326 – 387.

Findra, J.: *Jazyková komunikácia a kultúra vyjadrovania*. Martin: Osveta 2013. Kapitoly: O používaní niektorých predložiek.; Využívanie druhotných predložiek. s. 149 – 151; Významový rozdiel medzi keď a kedy.; Významové odtienky a spojka kebyže.; Výrazová variabilita a spojka či.; Zdvojovanie spojok a logika vety. s. 152 – 159.

**12. týždeň**

***No tak teda ale čo som mal spraviť?***

***Aha, ty kokso!***

Partikuly (častice) ako benjamín medzi slovnými druhmi. Definícia a klasifikácia partikúl. Vzťah partikúl k iným slovným druhom. Funkcia partikúl vo vete. Vzťah častíc k iným slovným druhom. Partikuly a hovorený prejav.

Interjekcie (citoslovcia) ako špecifický slovný druh. Definícia, funkcia, klasifikácia interjekcií. Interjekcie a onomatopoje. Sekundárne funkcie interjekcií.

**LITERATÚRA:**

**Oravec, J. – Bajzíková, E. – Furdík, J.: *Súčasný slovenský spisovný jazyk. Morfológia*. Bratislava: SPN 1988, s. 200 – 214**

Ružička, J. a kol.: *Morfológia slovenského jazyka.* Bratislava: Vydavateľstvo Slovenskej akadémie vied 1966. 895 s.

Uličný, O.: Částice. In: *Mluvnice češtiny 2*. Praha: Academia 1986, s. 228 – 238.

Vondráček, M.: Citoslovce a částice – hranice slovního druhu. In: *Naše řeč*, 81, 1998, s. 29-37.

**13. týždeň**

Slovné druhy. Zhrnutie. Opakovacie cvičenia.

**PODMIENKY NA ÚSPEŠNÉ ABSOLVOVANIE PREDMETU:**

**1.** **Aktívna účasť** na seminároch (povolené max. 2 absencie – platí aj v prípade prechodu na dištančnú formu výučby), **adekvátna príprava** na semináre (**štúdium** literatúry, **vypracovanie** **domácich zadaní** podľa pokynov vyučujúcej). Za každú neaktívnu účasť na seminári (nenaštudovanie si problematiky vopred, nevypracovanie zadania alebo neschopnosť preukázať pripravenosť na seminár) vyučujúca udelí študentke/študentovi absenciu.

**2.** Úspešné absolvovanie **záverečného testu** (v skúškovom období)pozostávajúceho z teoretických i praktických úloh.

Prednášky a semináre sú tematicky prepojené. Daná téma bude odprednášaná a následne precvičená na seminároch. Ak študent nemá zapísanú prednášku v rámci povinne voliteľného predmetu *Kapitoly zo morfológie II*, jeho úlohou je naštudovať si príslušnú tému podľa zadania vyučujúcich. Všetky materiály a inštrukcie budú k dispozícii v MS Teams.

**HODNOTIACA STUPNICA:**

**A** 100,00 – 90,00 %

**B** 89,99 – 80,00 %

**C** 79,99 – 70,00 %

**D** 69,99 – 60,00 %

**E** 59,99 – 50,00 %

**Fx** 49,99 % a menej %